संस्कृति और शिक्षा में क्या सम्बन्ध है ?
उत्तर— हरेक विद्यालय में अलग-अलग संस्कृतियों एवं परम्पराओं के विद्यार्थी पढ़ते हैं जो अपनी संस्कृति एवं परम्पराओं का ज्ञान अपने परिवार से लेकर आते हैं। सभी विद्यार्थी परस्पर अन्तः क्रिया करके एक दूसरे की संस्कृति एवं परम्पराओं का ज्ञान प्राप्त करते हैं। इस प्रकार शिक्षा एवं संस्कृति का सम्बन्ध ज्ञात होता है। संस्कृति एवं शिक्षा का सम्बन्ध इस तथ्य से भी स्पष्ट होता है कि शिक्षा का एक प्रमुख लक्ष्य बालक को उसकी सामाजिक विरासत एवं संस्कृति प्रदान करना है। मानव समूहों में हजारों वर्षों के विकास के परिणामस्वरूप संस्कृति के विभिन्न अंगों का विकास होता है। इस संस्कृति को प्रत्येक पीढ़ी अपनी नई पीढ़ी को सौंपती है। इस प्रकार प्रत्येक व्यक्ति किसी न किसी संस्कृति में जन्म लेता है। सांस्कृतिक विरासत में उसके जीवन के प्रत्येक क्षेत्र में कार्य करने के निश्चित प्रतिमान और प्राप्त करने के मूल्य मिल जाते हैं और उसे हर समय नए सिरे से प्रयोग नहीं करने पड़ते । अतः संस्कृति का मनुष्य के जीवन में अत्यधिक महत्त्व है।